NaiveNeuron/SloPal huggingface dataset:
Jakab, Elemér, poslanec NR SR (2018-02-01):
Ďakujem pekne, pán predsedajúci, len by som nechcel ešte raz prečítať sľub poslanca, to vám vrátim. Vážený pán predsedajúci, v rozprave vystúpili piati poslanci. Pán poslanec Peter Antal podal dva pozmeňujúce a doplňujúce návrhy. Pán poslanec Martin Fecko podal dva pozmeňujúce a doplňujúce návrhy, pán poslanec Ondrej Dostál podal jeden pozmeňujúci a doplňujúci návrh, pán poslanec Gábor Grendel podal jeden pozmeňujúci a doplňujúci návrh a pani poslankyňa Veronika Remišová podala štyri pozmeňujúce a doplňujúce návrhy. Nakoľko pozmeňujúce a doplňujúce návrhy boli podané včera, dajte, prosím, hlasovať o skrátení lehoty podľa § 83 ods. 4 rokovacieho poriadku.
Vaľová, Jana, poslankyňa NR SR (2021-05-05):
Ďakujem veľmi pekne. Pán kolega, také dve dôležité veci, ktoré si povedal, že nespravodlivosť nedokážeme napraviť nespravodlivosťou. Sedí tam aj pani Remiášová, myslím si, že určite si to uvedomuje, že nespravodlivosť sa nedá napraviť nespravodlivosťou. A ďalšiu vec, že odmietame kolektívnu vinu. Presne tá kolektívna vina nemôže existovať. Ja možno by som sa tvorcov zákona alebo možno tých, ktorí tomuto zákonu sa aj viac venujú, spýtala, aká bude metodika? Lebo pred chvíľou som prečítala, že v roku 1964 podľa sociálneho zabezpečenia mali právo na sociálne dôchodky alebo na lepšie dôchodky príslušníci ozbrojených síl, bezpečnostných zborov, ktorí strážili hranice. Oni chceli byť tými vojakmi. Občania v Ľudových milíciách, pomocníci pomocnej stráže, verejnej stráže, bezpečnosti, bojovníci proti fašizmu, a to citujem § e alebo písmeno e) bojovník proti fašizmu, obete vojny, fašistickej perzekúcie, neslobody, oslobodzovacích bojov prvej svetovej vojny. Ako chcete, pani Andrejuvová, keď vy ste, ja som v ´64. nežila, prepáčte, neviem dobre na vás reagovať, lebo vidím, že vám to veľmi je nepríjemné, ako chcete vy toto posúdiť, preboha? Kto bol vlastne v tých ozbrojených zložkách, kto pomáhal, kto bol obeťami fašizmu? To týmto idete zobrať dôchodky? Týmto ľuďom? Pretože naozaj tá metodika v tom zákone alebo vôbec, vôbec nejaké vysvetlenie chýba. Presne je to, ako si, pán kolega, povedal, Susko. Je to o kolektívnej vine, je to nástroj, obušok, ľudia, bojte sa, skúste niečo urobiť, my máme na vás nástroj, týmto nástrojom vás umlčíme. A takto vnášate strach do tejto spoločnosti, nespravodlivý strach. Ďakujem.
Blanár, Juraj, podpredseda NR SR (2021-12-02):
Ďakujem, pán spravodajca. Prerušujem rokovanie o tomto bode programu. Pristúpime k druhému čítaniu o vládnom návrhu zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony . Návrh je pod parlamentnou tlačou 686, spoločná správa pod tlačou 686a. Udeľujem opäť slovo pánovi ministrovi Mikulcovi, aby odôvodnil tento vládny návrh. Nech sa páči, pán minister.
Bugár, Béla, podpredseda NR SR (2011-10-19):
Vážené panie poslankyne, vážení páni poslanci, chcem vás informovať o rokovaní poslaneckého grémia. To znamená, že hlasovať sa dnes nebude. Budeme pokračovať v rokovaní o rozrobenom zákone, teda o vládnom návrhu zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci, s tým, že ešte vystúpia poslanci, ktorí sú prihlásení do rozpravy. Po skončení rokovania o tomto bode prerušíme rokovanie a hlavne kvôli rozsiahlym pozmeňujúcim návrhom vrátime tento návrh zákona s tými pozmeňujúcimi návrhmi do garančného, gestorského výboru. Takže to je dnešná dohoda. Pán minister, nech sa páči, zaujmite miesto určené pre navrhovateľov. Pán poslanec Horváth, nech sa páči, ako spravodajca zaujmite miesto pre spravodajcu. A ďalej v rozprave vystúpi pán poslanec Suja.
Baránik, Alojz, poslanec NR SR (2019-06-20):
Ďakujem pekne. Aj keď uznávam, že je tu preberaný problém, ktorý je veľmi vážny a ktorý je dôsledkom podľa mňa aj kriminálnej činnosti dlhodobej a pod politickou ochranou a ktorý je naozaj výsledkom toho, že kriminálne gangy sa zmocnili tohto obchodu s chudobou, tak si myslím, že ten návrh ide správnym smerom. Avšak, bohužiaľ, a to už tomu nie celkom rozumiem, ale asi to vychádza z nejakej komplexity, ten návrh nedostatočne nuansuje, teda rozlišuje medzi rôznymi dôvodmi, pre ktoré k určitým typom exekúcií došlo. Podľa mňa by tomuto návrhu veľmi prospelo, i keď uznávam, že by to bolo, bola podstatná komplikácia, veľmi by mu prospelo, keby sa zvažovalo to, ako k tým jednotlivým typom exekúcií došlo. Keď tu hovoril kolega Pčolinský o tom, že by sa malo zvažovať nejaké špecifické postavenie pre dlžníkov napríklad poisťovní alebo iných inštitúcií ovládaných štátom, alebo dokonca aj prirodzených monopolov, je otázka, či sa títo, títo veľmi silní veritelia, či sa vo svojom postavení chovali tak, ako im to prikazuje napríklad ústava, pretože oni ako vlastníci tej pohľadávky nemajú neobmedzené práva. To znamená, že oni nemajú právo podľa ústavy zdierať toho dlžníka len za to, že proste je im dlžný a teraz, nebodaj, ho vrazia do väzenia alebo niečo podobného. Oni majú z ústavy právo sa chovať zodpovedne, pretože, ako vieme, vlastníctvo zaväzuje. A oni sa takto nechovali, oni napriek tomu, že sa jednalo o veriteľov, ktorí mali obrovské portfólia dlžníkov, tak oni odovzdávali tie aktivity, ktoré súviseli s vymáhaním takýchto dlhov, odovzdávali, no nechcem povedať výpalníkom, ale exekútorom, skrátka, a to všelijakým. A tých jediná myseľ bola len na to, že koľko na tom zarobia. A takto podľa mňa sa slušný veriteľ nechová a už vôbec sa tak nechová veriteľ, ktorý je tak či onak pod kontrolou štátu. Čiže tento návrh mohol toto nejak diferencovať, tento návrh mohol povedať, že je rozdiel medzi, ako mi to niektorí exekútori hovoria, medzi prípadmi, kedy oni z toho, z tej paušálnej náhrady, ktorú podľa tohto zákona majú dostať, to nepokryje veľkú časť z toho, čo oni na to, na vymoženie tej pohľadávky oprávnene utratili. A zase na druhej strane tu máme exekútorov, ktorí sa stali zberateľmi nevymožiteľných pohľadávok, a tí kľudne môžu byť aj za takýto zákon, pretože oni bez práce prakticky dostanú, síce nejakú malú, ale keď hovoríme o desaťtisícoch, tak veľmi lukratívnu odplatu, pretože za prakticky veľmi malú prácu dostanú, dostanú v súčte veľmi veľkú odmenu. Čiže napriek tomu, že súhlasím s tým, že tu sa jedná o komplexnú a komplikovanú problematiku, myslím si, že by jej pomohlo trochu viac rozlišovania týchto prípadov. A uvidíme, že ako to bude, že či táto úprava sa stretne s dostatočným porozumením všetkých tých, ktorých sa týka, obávam sa, že tiež aj Ústavného súdu. Ďakujem.
Pleštinská, Zita, poslankyňa NR SR (2023-05-25):
Ďakujem pekne, pán predsedajúci. Tiež vítam pána nového ministra a chcem mu zablahoželať k vymenovaniu do týchto funkcií. Návrh nového zákona o obecnej polícii sa pripravuje už v našom parlamente od začiatku tohto volebného obdobia. Jednu verziu si pripravoval aj ty, náš kolega Marcel Mihalik, ktorý ako dlhoročný profesionál v obecnej polícii znalý tejto problematiky a aktívnej aplikácie zákona č. 564/1991 Z. z. v praxi si venoval svojmu návrhu zákona o obecnej polícii veľa času, na základe tvojich osobných skúseností náčelníka Mestskej polície v Piešťanoch. Tiež som sa stretla s prezidentom obecných a mestských policajtov, dlhoročným náčelníkom Mestskej polície v Prešove Jánom Andrejkom a predmetnú tému sme spolu diskutovali. Zákon o obecnej polícii je už platný viac ako tri desaťročia, za toto obdobie prax ukázala, čo treba v zákone zachovať a aké nové riešenia vzniknutých situácií si vyžaduje novelizácia tohto zákona. Vládny návrh zákona pripravovala pracovná skupina so zastúpením rôznych zainteresovaných subjektov a organizácií. Výsledkom práce sú rozsiahle zmeny pri postavení a oprávneniach a činnosti obecných polícií, ktoré si vyžiadala doba. Návrh nového zákona o obecnej polícii bol predložený aj v medzirezortnom pripomienkovaní, tak ako to povedal pán Marcel Mihálik v rozprave. Myslím si, že za tri desaťročia platnosti zákona o obecnej polícii aj na základe vývoja spoločnosti a spoločenských zmien v bezpečnosti obyvateľov v mestách a v obciach vzišla nutnosť novelizácie tohto zákona, posunutie návrhu zákona o obecnej polícii do druhého čítania podporím a prosím o to aj vás, kolegyne poslankyne a kolegovia poslanci. V druhom čítaní môžeme hľadať prípadný konsenzus a... (Prerušenie vystúpenia časomerom.)
Pročko, Jozef, poslanec NR SR (2024-01-24):
Áno, je zrejmé, že celá koalícia vie, že my vieme, že oni si idú dať tresty za to, čo idú robiť, a oni vedia, že idú kradnúť a všetci vieme, že sa tieto tresty budú znižovať preto, lebo idú kradnúť. Vedia to aj ich voliči, ktorým je to ale jedno, pretože naozaj sú tak ovplyvnení a tak zmanipulovaní Ficom, že im je to naozaj jedno. Jedno je aj 79 poslancom, že toto, čo idú urobiť, je čistá katastrofa. A oni to vedia, že toto je katastrofa, no napriek tomu to idú urobiť. Vy ste tam naznačili a je to úplne super, že v týchto zločineckých skupinách sú také, taká zlodejská česť. Mne to jeden poslanec zo SMER-u tu predtým rozprával, keď som prišiel pred tri a pol rokmi sem, že to je taká zlodejská česť, že vieš, Dzurinda nám nič neurobil, ani my by sme neurobili nič Dzurindovi, lebo vieš, my sme vedeli, že Dzurinda tiež porobil kšefty, tak ani, ani Dzurinda nám nič neurobil. Toto mi rozprával poslanec NR SR zo SMEROHLAS-u. Mne vypadli oči a ja som povedal, ale ja inak žijem. Ja keď viem, že niekto robí zle, ak ja mu poviem, že robí zle. Ja vám hovorím, že robíte zle. Ja vám hovorím, že kšeftujete, ja vám hovorím, že zámerne idete prijať zákon, ktorý, ktorý bude ubližovať ľuďom. Ale vám je to jedno. Dnes sa mi strašne páčila veta, že režisér povedal, že to bude takto. No naozaj o malú chvíľu a vzadu sa tam rozprávali, skupinka smerohlasáckych koaličných poslancov a dám ruku do ohňa za to, že mali pravdu, že nám buď dajú nočné rokovanie a budeme tu dlho do noci sedieť, aby, aby to urýchlili, ale ja si myslím, že urýchlia len to, že ukážu ľuďom, čo sú zač.
Senko, Ján, poslanec NR SR (2018-10-23):
Keďže sme odhlasovali body zo spoločnej správy a hlasovali sme aj o podanom pozmeňujúcom návrhu, pán predsedajúci, dajte hlasovať o tom, že návrh zákona prerokujeme v treťom čítaní.
Laššáková, Jana, podpredsedníčka NR SR (2015-11-27):
Ďakujem pekne. Pán poslanec, zaujmite miesto určené pre navrhovateľov a dávam slovo spravodajcovi Júliusovi Brockovi, navrhol ho gestorský výbor pre sociálne veci. Nech sa páči, máte slovo.
Laššáková, Jana, podpredsedníčka NR SR (2013-04-16):
Na vystúpenie pána poslanca s faktickými poznámkami páni poslanci Jarjabek, Zajac, Viskupič, Brocka. Končím možnosť prihlásiť sa s faktickými poznámkami, teda štyria páni poslanci. Nech sa páči, pán poslanec Jarjabek.
Blanár, Juraj, podpredseda NR SR (2023-03-21):
Ďakujem pánovi navrhovateľovi. Teraz dávam slovo spravodajcovi za gestorský výbor pre vzdelávanie, vedu, mládež a šport pánovi poslancovi Augustínovi Hambálkovi, aby podal spravodajskú informáciu k tomuto návrhu zákona. Nech sa páči.
Ježík, Jozef, poslanec NR SR (2013-03-13):
Prosím, pani predsedajúca, aby ste dali hlasovať o tom, že Národná rada Slovenskej republiky sa uzniesla prerokovať predložený návrh zákona v druhom čítaní.
Žitňanská, Jana, poslankyňa NR SR (2020-09-16):
Ďakujem veľmi pekne. Sociálny výbor bude zajtra ráno 8.45.
Ďuriš Nicholsonová, Lucia, podpredsedníčka NR SR (2018-06-13):
S reakciou na faktické poznámky pani poslankyňa Červeňáková.
Kočiš, Eduard, poslanec NR SR (2020-06-03):
Ďakujem pekne, pán predsedajúci. Stále tu opakujeme to isté, stále sa vraciame na začiatok. Pán minister bude obhajovať NATO, bude obhajovať Izrael, bude obhajovať USA. My tento názor, pán minister, nemáme, nemali sme ho, nikdy ho mať nebudeme. Jednoducho organizácia NATO, ktorá slúži iba ako predĺžená ruka Spojených štátov amerických a Izraela, na to, aby podsúvala svoju mieru autority ostatným krajinám, ktoré s tým vôbec nie sú stotožnené a jednoducho nikdy nebudú mať záujem na tom, aby sa vplyv tejto zločineckej organizácie na ich slobodnom území uplatňoval. Kolega Jožko Šimko veľmi pekne poznamenal vo svojom prejave to, na čo chcem apelovať aj ja. Samotní obyvatelia vami tak nazývaného anektovaného Krymu neboli smutní z toho, že ich anektovala Ruská federácia, práve naopak. Práve naopak, zlepšila sa ich životná úroveň, zlepšilo sa ich národné cítenie a všetci, skoro všetci obyvatelia Krymu, ak tam náhodou niekedy pôjdete, ak to nie je pod vašu úroveň, sa cítia byť Rusmi, nie Ukrajincami. Jednoducho Ruská federácia si vzala iba to, na čo mala právo a čo si samotní občania žijúci na krymskom území stáročia želajú, prajú a prajú si zostať v zoskupení v tom, ktoré jednoducho ich podľa vášho názoru anektovalo. Čiže Ruská federácia v tomto, v úvodzovkách, konflikte nebola agresorom, neanektovala nič, čo by predtým obyvatelia tohto územia žiadali, doslova prosili. Pretože žiť na Ukrajine a žiť v Ruskej federácii je, pán minister, obrovský, ale obrovský rozdiel. Ďakujem pekne.
Sulík, Richard, predseda NR SR (2011-09-06):
Pán poslanec Mamojka, nech sa páči.
Danko, Andrej, predseda NR SR (2016-06-16):
Ďakujem. Do rozpravy je prihlásený pán poslanec Vladimír Sloboda a pripraví sa pán poslanec Oto Žarnay.
M. Hort, podpredseda NR SR: (2010-01-20):
Dávam teraz slovo spoločnému spravodajcovi z výboru pre hospodársku politiku poslancovi Pavlovi Pavlisovi, aby informoval Národnú radu Slovenskej republiky o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči.
Číž, Miroslav, podpredseda NR SR (2014-12-12):
Pardon. Ďakujem. Slovo má pán poslanec Jarjabek.
Kollár, Boris, predseda NR SR (2022-05-25):
Prosím, prezentujme sa a hlasujeme. (Hlasovanie.) Prítomných 131 poslancov, za 85, proti 9, zdržalo sa 37. Konštatujem, že sme schválili vládny návrh novely zákona č. 152/95 Z. z. o potravinách . Pevne verím, že ma ešte vzadu traja páni počujú. Bol som upozornený a plne sa s tým stotožňujem, musím povedať. Chcel by som poprosiť pána podpredsedu Holého, v budúcnosti, keď príde do Národnej rady, aby došiel slušne ustrojený, nie v teniskách a roztrhaných texaskách. Prosím, ja som tu nikdy nesedel bez kravaty. Za šesť alebo sedem rokov, čo som v parlamente, som neprišiel do tohto pléna bez kravaty. (Potlesk.) Je mi to veľmi ľúto, ale budem to hovoriť vždy, keď niekto sem dojde v rifliach. Ďakujem, pán predseda, že ste ma na to upozornili, ja som si to nevšimol, nevidel som to odtiaľto, musím povedať, že nepáči sa to ani mne a poprosil by som všetkých kolegov naprieč celým spektrom, aby sme dodržiavali nejaké slušné ustrojenie, lebo, a nejakú úctu k tejto inštitúcii. Ďakujem velice pekne za porozumenie a pána podpredsedu Holého, ktorý je z našeho klubu, osobne ešte upozorním, ale myslím si, že ma počul. Ďakujem pekne, budem pokračovať hlasovaním o bode 71 schváleného programu, ktorým je druhé čítanie o vládnom návrhu zákona, ktorým sa mení a dopĺňa zákona č. 371/2014 Z. z. o riešení krízových situácií na finančnom trhu, tlač 897. Spoločným spravodajcom je člen výboru pre financie a rozpočet poslanec Milan Kuriak, prosím ho, aby uvádzal hlasovanie. (Hlasovanie o vládnom návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 897.)
Kočiš, Eduard, poslanec NR SR (2021-11-02):
Veľmi pekne ďakujem za slovo, pán predsedajúci. Pán kolega Blanár, veľmi pekne ďakujem za vašu rozpravu k tomuto bodu programu. Naozaj nepovažujem navyšovanie, respektíve nejakým spôsobom až uzákonenie dotácie pre maďarský spolok Csemadok za šťastné riešenie, nakoľko opäť a zasa by sa tuná rozdúchavali zbytočné vášne, zbytočne by sa polarizovala spoločnosť. A nie je to naozaj v rámci dobrých slovensko-maďarských vzťahov vhodné a v tejto dobe to považujem naozaj za len účelové a nejaké vlastné odprezentovanie sa tejto témy, ale budiž. Čo sa týka Fondu pre podporu národnostných menšín, tak ten naozaj disponuje takou čiastkou, akou ešte nikdy nedisponoval. Tieto finančné prostriedky sú naozaj rozdeľované podľa počtu príslušníkov národnostnej menšiny a keďže maďarská národnostná menšina je najväčšou národnostnou menšinou na Slovensku, logicky dostane z tohto balíka najvyššiu čiastku. To znamená, že ja naozaj nepovažujem za vhodné alebo za nejakým spôsobom logické, aby sa ešte nejakým spôsobom navyšovala čiastka, navyšovala suma pre maďarský kultúrny spolok Csemadok. Fajn, ak by sme to urobili úplne jednoducho, tak navýšme príspevky alebo nejakým spôsobom navýšme dotáciu pre každý jeden kultúrny národnostný spolok, povedzme Obroda Rusínov Slovenska. Prečo si, pán kolega, neprišiel s takýmto návrhom, že nebudeme sa baviť výlučne len o jednej národnostnej menšine, ale skúsme navýšiť čiastkou sumu určitým národnostným menšinám? Rusínska národnostná menšina je treťou najväčšou menšinou na Slovensku po rómskej. Takže hovorím, toto z tvojej strany nepovažujem za šťastné. Považujem to naozaj za nejaké sebaprezentovanie, ale fajn. Môžme sa o tom baviť ďalej, ale naozaj to nepovažujem za šťastné riešenie. Ďakujem pekne.
Klus, Martin, poslanec NR SR (2019-06-26):
Ďakujem pekne za všetky faktické poznámky. Nestáva sa často, že reagujú kolegovia z koalície na naše vystúpenia, takže o to viacej si to vážim. Pán poslanec Zelník, vy ste sa pýtali, ako je to teda s rovnakými, alebo teda, že tento zákon umožňuje rovnaké pravidlá pre všetkých. Ale ja som spomínal práve v mojom vystúpení, že nie je to celkom tak. Už len vzhľadom na to, že je asi rozdiel, keď ste SMER – sociálna demokracia so 16 miliónmi na účte a keď ste novovznikajúca politická strana, ktorá má nulu. A tu reagujem aj na pána poslanca a pána podpredsedu, pardon, Bugára, ktorý pomerne jasne pomenoval aj to, čo ja vnímam ako problém. Ak by ste zakladali MOST – HÍD dnes, podľa týchto pravidiel, ktoré tu teraz prediskutovávame, tak ho nezaložíte. Pretože vy ste založili vlastný dom a pravdepodobne to bol aj váš príspevok a ja nepredpokladám, že ten dom mal len hodnotu 10-tisíc eur. Čiže aj toto je vec, o ktorej tu teraz debatujeme. Možno som to ja správne nepochopil, ale v takomto konkrétnom prípade ten človek, ktorý by bol vo vašej pozícii a chce založiť politickú stranu, ide do toho rizika, tak to nemôže urobiť na základe tých limitov, ktoré ste nastavili. Aspoň teda ja to tak vnímam, jedine, že by ste mali veľmi lacný, veľmi lacný dom. No a pokiaľ ide o tie možnosti, vymyslieť niečo lepšie, no veľmi radi s tými prídeme a veľmi radi to prediskutujeme aj s kolegami zo Slovenskej národnej strany, len, bohužiaľ, to sa nedá urobiť z hodiny na hodinu. Niektoré tie vylepšenia som vám tu spomenul, pretože ich máme pevne v našom programe. Ale keďže ste presadili skrátené legislatívne konanie, my nemáme čas sa pripraviť na to, aby sme mohli za vami prísť a povedať, urobme ešte toto alebo tamto lepšie, transparentnejšie, no tak asi uznáte, že prečo sa tu takto vedome vymedzujeme proti tomu, že sme išli do skráteného legislatívneho konania. Bohužiaľ, v tomto prípade aj kvôli tomuto faktu hlasovať za tento návrh jednoducho nemôžme.
Grendel, Gábor, podpredseda NR SR (2023-06-27):
Pán poslanec Tomáš Lehotský.
Dostál, Ondrej, poslanec NR SR (2023-12-19):
Poprosil by som pána ministra Kaliňáka, aby bol ticho. Pán poslanec Štefunko, povedal si, že, teda koalícii si povedal, že za chvíľu už budú mať tie svoje úrady. Ja si myslím, že nemali by sme im dodávať falošný pocit nádeje, nebudú ich mať za chvíľu. Ak by sa obmedzili len na vytvorenie nového ministerstva športu pre pána predsedu SNS Danka, tak by to zrejme už o chvíľu mali, ale v tejto podobe rozhodne nie. Ak ten návrh bude schválený v tej podobe, ako je predložený, bude narúšať nezávislosť inštitúcií, budú tam neodôvodnené zmeny, ja by som povedal, že v tom prípade sa k tej rozprave ešte takmer určite vrátime, keď budeme rokovať o zákone, ktorý bude pani prezidentka vetovať a môžme si to všetko pekne zopakovať, takže nie nebude to za chvíľu, bude to ešte chvíľu trvať.
Bugár, Béla, podpredseda NR SR (2019-10-15):
Prezentujme sa a hlasujme o bodoch spoločnej správy. (Hlasovanie.) Prítomných 139, za 127 poslancov, 10 sa zdržali, 2 nehlasovali. Tieto body zo spoločnej správy sme schválili, ďalej.
Žiga, Peter, podpredseda NR SR (2024-10-23):
Prosím, prezentujme sa a hlasujme. (Hlasovanie.) 136 prítomných, 99 za, 1 proti, 36 sa zdržalo. Konštatujem, že Národná rada sa uzniesla, že prerokuje tento návrh zákona v druhom čítaní. Teraz pristúpime k hlasovaniu o pridelení návrhu výborom, o určení gestorského výboru, ako aj lehoty na jeho prerokovanie. Nech sa páči, pán spravodajca.
Sopko, Miroslav, poslanec NR SR (2017-05-19):
Ďakujem za slovo, pani predsedajúca. Ja len v krátkosti. Si myslím, že daný návrh pána poslanca Žarnaya je reakciou na stav, aký momentálne na Slovensku mnohí z nás vidia. Naozaj tie medializované prípady sú len vrcholom ľadovca. Ale z tohto miesta by som chcel vyzvať aj všetkých riaditeľov škôl, ktorí naozaj na svojich pracoviskách vytvárajú pozitívnu atmosféru, aby pri posudzovaní tohto alebo aj iných návrhov zákona, ktoré budú možno vyzerať na prvý pohľad, že sú tvrdšie a nerobia dobré meno postaveniu riaditeľa školy, aby sa snažili na to pozrieť z tohto pohľadu, že máme tu takéto negatívne prípady, že tieto negatívne prípady naozaj vrhajú zlé svetlo aj na ich prácu. Berme to, tento konkrétny návrh, ktorý je teraz v prvom čítaní, ako možnosť a priestor na diskusiu, aby sme sa naozaj zamysleli nad tým, kam chceme posúvať naše školstvo, či si uvedomujeme, že pokiaľ nefunguje pozitívna pracovná klíma na týchto pracoviskách, či sa to neodráža potom aj v tom, v tých procesoch vzdelávacích a výchovných a či sa to potom neodrazí aj na našich deťoch. Ďakujem.
V. Veteška, podpredseda NR SR: (2005-01-18):
M. Maxon, poslanec: Ďakujem pekne za slovo. Vážený pán minister, na základe vášho vystúpenia musím jednoznačne konštatovať a upozorniť vás, že vašou povinnosťou je obhajovať záujmy občanov tejto krajiny a sem patrí aj kultúrna obec a kultúra ako taká a nie záujmy privátneho investora. (Potlesk.) Rovnako vo svojom vystúpení ste jasne zdokumentovali, že s vami sa dá dohodnúť len vtedy, ak je pravdou to, čo vy za pravdu vydávate. A pre mňa je absolútne absurdné, že vy ako minister hospodárstva a podpredseda vlády máte takúto mieru angažovanosti. Vy vlastne týmto postupom robíte deštrukciu právneho systému tejto krajiny vo vzťahu ku kompetenčnému zákonu. Ak táto krajina sa má riadiť na základe politických rozhodnutí, a nie na základe zákonov, ktoré upravuje zákon o ústredných orgánoch štátnej správy, tak je to katastrofa, ale tento postup je toho jednoznačne dôkazom. A, vážený pán minister, ja vás chcem veľmi pekne poprosiť, aby ste už konečne dali súhlas na to, aby mohol prehovoriť aj minister kultúry. Ak si myslíte, že minister kultúry nemá k tomu čo povedať, tak to je vaša politická zodpovednosť. (Potlesk.)
L. Miklós, minister životného prostredia SR: (2002-02-07):
Takže archívna časť budovy sa využije na archív Štátneho fondu životného prostredia a zároveň sa uvoľnia kancelárie, ktoré by boli obyčajné kancelárie, kde budú sídliť jednotlivé oddelenia novej sekcie, ktorá je, ešte raz hovorím, pokračovaním Štátneho fondu. Máme, samozrejme, aj trošku širšie predstavy o využití budov, ktoré sú vo vlastníctve rezortu, resp. jednotlivých ústavov rezortu, a to GEOFOND aj v tomto momente ešte má niektoré veci uložené pri Zlatých Pieskoch v nie celkom vyhovujúcich objektoch. To tiež chceme presťahovať postupne na Patrónku, aby bola celá geológia, keď môžem použiť toto slovo, aby bola celá geológia spolu a na Bukureštskú chceme zasa presunúť do budúcnosti tzv. Implementačnú agentúru pre implementáciu projektov zo zahraničnej pomoci, ktorá v tomto momente sídli v provizóriách v Hydrometeorologickom ústave. Takže toto sťahovanie je viacrozmerné a myslím si, že je všeobecne prospešné na optimálne umiestnenie jednotlivých pracovísk rezortu.
Laurenčík, Milan, podpredseda NR SR (2021-05-10):
Nech sa páči, pokračujte.
Žitňanská, Jana, poslankyňa NR SR (2013-05-28):
Ďakujem. Ja by som len teda podporila to, čo hovoril pán poslanec Abrhan. Naozaj, médiá, televízie, rádiá idú podľa zákona, alebo teda mali by ísť podľa zákona. A je otázne teda, či ten zákon alebo tá vyhláška je dobrá, alebo nie. A to je aj naša zodpovednosť, aby zákony a vyhlášky v tomto smere boli dobré. A preto mne je ľúto, že aj nová vyhláška, ktorá určuje, akým spôsobom alebo ako majú byť označované jednotlivé relácie, je teraz v takom stave, v akom je, že napríklad relácie, ktoré do 1. apríla boli nevhodné pre deti do 15 rokov, už sú vhodné pre deti od 12 rokov, že došlo teda k posunutiu tejto vhodnosti. A naozaj dnes tá situácia v tom vysielaní, myslím si, že sa veľmi nezmenila oproti tomu stavu pred platnosťou tejto novej vyhlášky. A skôr je to na škodu veci, pretože naozaj vtedy aspoň rodičia videli, že okej, toto je nevhodné do 15 rokov, tak moje dieťa to nebude pozerať. Dnes, keď je tam piktogram 12, tak už môžu byť zavedení, a teda nechajú to svoje dieťa pozerať. A preto by som naozaj apelovala tak, ako aj hovoril pán predseda výboru pre kultúru, pán Jarjabek, diskutujme o tom fundovane, bez emócií, ale naozaj tak, aby ten stav vysielania sa skvalitňoval a nie zhoršoval. Ďakujem.
Gyimesi, György, poslanec NR SR (2021-05-27):
Pôvodne som chcel vystúpiť v rozprave, ale pán podpredseda vlády a minister financií povedal takmer všetko, čo som chcel povedať aj ja, preto mi dovoľte, dovoľte na doplnenie len takú krátku poznámku. Mám taký pocit déjà vu z tejto debaty, pretože minulý rok pri zmene rozpočtu sme boli v rovnakej situácii. Opozícia argumentovala rovnakými argumentami. Nakoniec z ich strašenia nebolo nič. Dnes je situácia iná v tom, že okrem SMER-u, nového SMER-u a kotlebovcov majú ešte jedného opozičného partnera, a to stranu SaS. A týmto by som aj túto krátku faktickú poznámku zakončil. Aj tak by som bol aj trošku osobný, chcem strane SMER pogratulovať okrem nového loga, novej, nového názvu aj k novému opozičnému partnerovi SaS. Ďakujem pekne.
Chren, Martin, poslanec NR SR (2014-11-08):
Ďakujem veľmi pekne, Miro, za tvoj prejav. Som rád, že si sa zase vrátil k podstate veci a k meritu tejto schôdze. K tomu, že tu debatujeme o odvolávaní predsedu vlády Slovenskej republiky Roberta Fica za to, že počas jeho vlády vznikol v našej krajine jeden organizovaný systém podpory korupcie a potierania tých odvážnych ľudí, ktorí sa proti nej neboja ozvať. A o tom, či takýto systém naozaj vznikol a či naozaj funguje, a či napríklad vyúsťuje aj do takých vecí ako príživníctvo na zákazkách v sektore zdravotníctva. A to, čo mňa najviac mrzí, že tá debata tu o tom nie je, pretože nikto z predstaviteľov vlády, nikto z predstaviteľov vládnej strany SMER nie je schopný sa postaviť a obhájiť a vyargumentovať, že to takto nie je. Naopak. Ja som si počas tvojho prejavu uvedomil, že vlastne od včera, a začal s tým sám predseda vlády a pokračovali v tom všetci, aj poslanci, aj členovia vlády, aj poslanci za stranu SMER, používajú jednu jedinú taktiku, namiesto aby vyvrátili naše argumenty, namiesto aby vyvrátili fakty, tak používajú taktiku ogrciavania sebou samým. Celý čas tu len hovoria a snažia sa preukázať, že, opozícia, nemáte právo kritizovať, pretože niektorí z vás sú skoro takí zlí ako my. No, našťastie po tých dvadsiatich piatich hodinách debaty je jednoznačne preukázané, že nie. Táto strana v poslaneckej snemovni nie je taká zlá ako oni. A už konečne by sme sa mali, konečne by sme sa mali posunúť od toho ogrciavania sebou samým a mali by sme sa posunúť k tomu, že predstavitelia vlády a predstavitelia SMER-u sa vyjadria k meritu veci, tak ako si diskutoval ty, a budú sa snažiť argumentovať a vyvrátiť naše tvrdenia o tom, aký organizovaný systém príživníctva aj na zdravotníctve u nás existuje.
Senko, Ján, poslanec NR SR (2014-09-11):
Ďakujem za slovo. Tak ako už povedal pán minister, na výbore pre kultúru a médiá sme zohľadnili pripomienky, ktoré vznikli pri prvom čítaní a sú súčasťou spoločnej správy, zohľadnili sme to, že v rámci navrhovanej úpravy sa v prospech členov rady, ktorí sú vymenovávaní a odvolávaní na návrh ministra kultúry mení podiel v prospech tých, ktorí sú navrhovaní, navrhovaní z oblasti inštitúcií, ktoré pôsobia v kultúre, v pomere 5 ku 4. Dnes, tak ako povedal pán minister, opäť prichádzam s návrhom, ktorý zohľadňuje pripomienky zo širokej kultúrnej verejnosti, ako aj pripomienky, ktoré vznikli na rokovaní výboru pre kultúru a médiá, s tým, že ide o vypustenie obmedzenia navrhovateľov na členov rady fondu a odborných komisií fondu. Podľa pôvodného návrhu boli oprávnenými navrhovateľmi výlučne združenia pôsobiace v oblasti kultúry, umenia a kreatívneho priemyslu, ktoré zastupujú najmenej sto členov. Teraz navrhujeme, aby toto obmedzenie bolo vylúčené a takto budú mať zástupcovia týchto oblastí možnosť sa zúčastniť na tom, aby kreovali orgány fondu. Toľko v krátkosti. Takže môj pozmeňujúci a doplňujúci návrh k vládnemu návrhu zákona o Fonde na podporu umenia, o zmene a doplnení zákona č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení zákona č. 79/2013 Z. z., ktorú máme k dispozícii ako tlač 1033. Pozmeňujúci návrh znie: V čl. I. v § 5 ods. 1 a § 17 ods. 2 sa vypúšťajú slová „zastupujú najmenej sto osôb a“. Odôvodnenie: Navrhuje sa zjednodušiť kritériá pre profesijné združenia, ktoré sú oprávnené navrhovať ministrovi kultúry členov rady tak, že sa vypúšťa podmienka, v zmysle ktorej profesijné združenia musí zastupovať najmenej sto osôb. Návrhy na členov rady tak budú môcť predkladať všetky profesijné združenia aktívne činné v oblasti umenia, kultúry alebo kreatívneho priemyslu, ktoré sú registrované alebo evidované na Ministerstve vnútra Slovenskej republiky. Toľko môj pozmeňujúci a doplňujúci návrh. Ďakujem za pozornosť a prosím o jeho podporu.
Bugár, Béla, podpredseda NR SR (2017-02-09):
Na vystúpenia pána poslanca s faktickými piati. Končím možnosť sa prihlásiť do faktických poznámok. Pani poslankyňa Vaľová.
P. Paška, predseda NR SR: (2007-06-26):
(Hlasovanie.) 138 prítomných, 76 za, 44 proti, 18 sa zdržalo. Konštatujem, že sme uvedený návrh postúpili do tretieho čítania . Otváram rozpravu v treťom čítaní. Pýtam sa, či sa chce niekto prihlásiť v zmysle § 85. Nie. Uzatváram rozpravu a budeme hlasovať o, pán spravodajca, návrhu zákona.
Sulík, Richard, predseda NR SR (2010-07-09):
Vyhlasujem tajné hlasovanie za skončené. Prosím všetkých overovateľov, aby spočítali hlasy a vyhotovili zápisnicu o výsledku tajného hlasovania. Predtým, ako vyhlásim prestávku, poprosím ešte pána Štefanca o oznam o stretnutí jeho výboru. (Spracúvanie výsledkov tajného hlasovania.)
P. Paška, predseda NR SR: (2010-02-04):
Dámy a páni, má niekto záujem vystúpiť v rozprave k tomuto návrhu zákona? Nie. Vyhlasujem rozpravu za skončenú. Pán premiér, pán navrhovateľ, chcete sa vyjadriť k rozprave? (Hlasy z pléna.) Tak končím možnosť sa prihlásiť. Pán poslanec sa hlásil predtým, ako som uzatvoril rozpravu, nevšimol som si to, takže otváram rozpravu ešte raz. Nech sa páči, pán poslanec.
Dolinková, Zuzana, ministerka zdravotníctva SR (2024-01-25):
Zastupovanie jednotlivých členov vlády iným členom vlády na hodine otázok je v súlade s rokovacím poriadkom, takže postupujeme asi striktne s rokovacím poriadkom. A ak sa to zmení a bude možnosť zasielať odpovede písomne v prípade neprítomnosti člena vlády, tak takúto možnosť treba odhlasovať Národnou radou Slovenskej republiky. Ďakujem.
Stachura, Peter, poslanec NR SR (2023-12-13):
Ďakujem, Oskar, za pekný príspevok. Chcel by som tiež povedať pár sov. To, čo si povedal, je úplná pravda, že my máme naozaj tretinové zdroje, s ktorými musíme nejako zabezpečiť túžby našich občanov z oblasti zdravotnej starostlivosti, a to je skutočne veľmi málo oproti Nemecku, Rakúsku, iným vyspelým krajinám. Apropo, s touto túžbou sa tu vôbec nepracuje, nikto tuná nehovorí, lebo, samozrejme, je to politicky nepríjemné povedať niektorým skupinám, či už pacientom, alebo niektorým záujmovým skupinám, že niektoré platby sú možno nad rámec nejakých dobrých mravov. Ja si myslím, že to, čo tu už odznelo, že zdravotníctvo je taký deravý hrniec, zase je to možno fráza, ale na to, aby sme mohli priniesť našim občanom nejaké pozitívne správy v zdravotníctve, potrebujeme v prvom rade odvahu, odvahu urobiť konečne poriadok. Lebo keď neurobíme v tom celom systéme nejaký poriadok, tak darmo tam budeme liať ďalej viac a viac zdrojov, to nebude jednoducho prinášať efekt. My tu máme málo víťazov a veľmi veľa porazených. To, to znamená urobiť poriadok. My to musíme nastaviť tak, aby tí, ktorí robia, pracujú a zaujímajú sa o dobro pacienta, dostávali viac, a tí, ktorí na tom zarábajú a, nazvime to, ryžujú diery tohto systému, ktorých je strašne veľa, tak aby tieto platby nedostávali alebo boli zredukované. No a na to treba tú odvahu, ktorú doteraz nikto alebo je to, je to otázka budúcnosti, či niekto túto odvahu nájde. To zdravotníctvo je v spleti rôznych záujmov, rôznych skupín a bez tej odvahy to nepôjde.
Bugár, Béla, podpredseda NR SR (2019-10-15):
Prezentujme sa a hlasujme. (Hlasovanie.) Prítomných 138, za 100, proti 10, zdržalo sa 28 poslancov. Sme v treťom čítaní . Otváram rozpravu v rámci tohto čítania. Pýtam sa, či sa hlási do rozpravy niekto. Nie, vyhlasujem rozpravu za skončenú. Záverečné hlasovanie.
Mazurek, Milan, poslanec NR SR (2021-06-22):
Pán kolega, my sme tu svedkami doslova absurdnej totality, totality v tej najabsurdnejšej rovine a mne tuhne krv v žilách, keď tu pozerám na ministra zdravotníctva, ktorý zrejme je inšpirovaný doktorom Mengelem, bez hanby hovorí o tom, že očkovanie experimentálnymi vakcínami by malo byť pre určité skupiny obyvateľov povinné. Niečo tak nechutné si určite musel zobrať od nacistov alebo podobných ľudí, ktorí radi experimentovali na ľuďoch povinne. Nemám nič proti tomu, keď sa niekto zaočkuje dobrovoľne, pretože je presvedčený o výhodách alebo účinkoch akejkoľvek látky, ale nútiť to povinne je šialenstvo. Tak ako je šialenstvo to, o čom ste hovorili, že pozmeňovacím návrhom tu chvíľku predtým zakomponujú do zákona, ktorý s tým predtým nemal nič spoločné, digitálne COVID pasy, ktorými obmedzujú práva obyvateľov Slovenskej republiky na voľný pohyb, tak ako to bolo zakotvené v zmluve o Európskej únii, keď sme k nej pristupovali. Toto je porušením práv. Slovenská republika sa mala voči tomu jasne ohradiť, postaviť sa, a nie to, čo tu, ako ste spomínali, hovoria poslanci alebo tí, ktorí propagujú tieto COVID pasy, že Európska únia zmenila pravidlá cestovania. A kto za to hlasoval na Európskej rade?! Ktorí slovenskí reprezentanti za to hlasovali na Rade EÚ, ktorí slovenskí europoslanci to podporili?! Veď slovenská, slovenské zastúpenie v Európskej únii vo všetkých postoch toto jednoznačne vehementne aktívne podporovalo, či už sa jednalo o Matoviča, o Hegera, o Klusa, o celých tých zradcovských europoslancov, ktorí to jednoznačne odsúhlasovali, a dnes, aj keď vedia, lebo teraz už strašia tou delta mutáciou a podobnými vecami, keď vedia, že očkovanie v Británii nič nepomohlo, že krajiny, ktoré majú vysokú mieru zaočkovania, nedosiahli kolektívnu imunitu, tak ako to mnohí odborníci hovorili na začiatku, tak zase prichádzajú s obmedzovaním práv a nevedia sa ani dohodnúť na tom, či to vôbec má zmysel, alebo nemá, a ľudia tu budú obmedzovaní na ich právach.
Grendel, Gábor, podpredseda NR SR (2020-07-09):
Tri faktické poznámky na vystúpenie pána poslanca, končím možnosť hlásiť sa s faktickými. Pán poslanec Taraba, ako prvý.
Kollár, Boris, predseda NR SR (2023-03-28):
Prosím, prezentujme sa a hlasujeme. (Hlasovanie.) Prítomných 138, za 92, proti žiadny, 40 sa zdržalo, 6 nehlasovalo. Uvedený návrh sme schválili.
Nicholsonová, Lucia, poslankyňa NR SR (2014-07-01):
Ďakujem veľmi pekne. Ďakujem Jozefovi Mihálovi za to vystúpenie. Ja len, aby tu nevznikli nejaké pochybnosti, prosím vás. Pani Tomanová sem zamontovala zákon o rodine. Ale zákon o rodine rieši náhradnú osobnú starostlivosť ako takú, ako takú. Rozhodovanie súdov a proste ďalších XY vecí, to je parketa, do ktorej napríklad mne by sa púšťalo veľmi ťažko, lebo veľmi nerada by som uškodila tým rodičom, ktorí si berú deti do náhradnej osobnej starostlivosti s čistým úmyslom. Pozor, to, čo riešim ja, to sú vyslovene príspevky na podporu náhradnej osobnej starostlivosti, a preto to riešim v príslušnom zákone. Preto nejdem ďalej, a preto neriešim zákon o rodine. To znamená, že nenechajte sa zmiasť pani poslankyňou Tomanovou, podľa mňa jej ide vyslovene len o to. Ako ja tu riešim tých, ktorí zneužívajú sociálny systém, ktorí zneužívajú dávky a dokážu si zobrať dieťa akože do náhradnej osobnej starostlivosti len za účelom toho, aby na tom zbohatli. A z tých peňazí tie deti nič nemajú. O toto mi ide. Zaplátať jednu dieru, do ktorej, tak ako povedal pán poslanec Hlina, sa nám vyslovene nabúrali a je z toho, pozor, veľký fenomén. Naozaj by sme na tomto mohli ušetriť aj verejné financie a mohli by sa navýšiť tam, kde to tí ľudia potrebujú a kde naozaj vychovávajú proste deti, ktoré mali vo svojej biologickej rodine peklo. Takže toto je vyslovene, neviem, tak trochu nefér od pani Tomanovej, že sem zamontovala ten zákon o rodine, lebo mne nejde o zmeny v náhradnej osobnej starostlivosti. Mne ide o to, aby tí, ktorí nemajú poberať tie, tie dávky, pretože im to neprináleží, lebo sa nestarajú o tie deti a je to čistý biznis, aby sa toto nemohlo diať ďalej. Ďakujem.
Laššáková, Jana, podpredsedníčka NR SR (2013-01-31):
Pán poslanec Kuffa, nech sa páči.
Žitňanská, Lucia, poslankyňa NR SR (2014-06-04):
Ďakujem veľmi pekne. Pán poslanec Zajac, ja si veľmi cením všetky vaše aktivity, ale ja som hovorila o tom type aktivít, ktorý by mal viesť k sfunkčneniu justície. Čiže vy riešite následky. A veľmi si cením tie vaše aktivity. Ale netýkajú sa samotnej efektivity justície ako takej. A tam, myslím, treba tlačiť na vládu. Ľudo, pán poslanec Kaník, to, čo sa mení oproti pôvodnému návrhu, je, že ak Súdna rada uzná, že sudca nie je spôsobilý, nezanikne mu funkcia zo zákona, ale ho z funkcie odvolá prezident. Je to záklopka pre prípadný exces. Ale nič nemení na veci to, proste tie informácie, že tou previerkou cez Súdnu radu prejdú všetci sudcovia, že tu bude nejaká masa informácií, ktorými bude disponovať Súdna rada, respektíve členovia Súdnej rady, to, že väčšina sudcov, samozrejme, tú spôsobilosť ako keby dostane a že zároveň nám tu vzniknú ďalšie utužené nové väzby vnútornej korupcie, ktoré budú mať dosah na justíciu, až kým títo sudcovia nepôjdu do dôchodku. O tom hovorím. A s tým neurobíš nič v tomto systéme, pretože sa tie previerky budú diať v tomto uzatvorenom systéme. Áno, ja mám isté výhrady k plošným previerkam, ale zároveň, tak ako som povedala aj vo svojom vystúpení na začiatku rozpravy, potom nepochybne je lepší ten štandardný mechanizmus, aký navrhuje Daniel Lipšic, pretože vyníma celú procedúru mimo tohto uzatvoreného... (Prerušenie vystúpenia časomerom.)
Dej, Dávid, poslanec NR SR (2023-12-14):
Pokojne, ak potrebuje prestávku, vyhláste prestávku, ja to budem rešpektovať.
Laurenčík, Milan, podpredseda NR SR (2021-05-28):
Na vaše vystúpenie evidujem sedem faktických poznámok. Končím možnosť prihlásiť. Ako prvý, pán poslanec Richard Vašečka, nech sa páči.
B. Bugár, podpredseda NR SR: (2004-01-23):
(Hlasovanie.) Prítomných 134 poslancov, za návrh 133, hlasovania sa zdržal 1. Konštatujem, že tento návrh uznesenia sme schválili. A ešte posledný bod, o ktorom budeme teraz hlasovať, to je návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 95/2000 Z. z. o inšpekcii práce a o zmene a doplnení niektorých zákonov v znení zákona č. 231/2002 Z. z. (tlač 522). Pani poslankyňa Navrátilová, nech sa páči. Ľ. Navrátilová, poslankyňa: Pán predsedajúci, prosím, dajte hlasovať o tom, že Národná rada Slovenskej republiky v zmysle § 73 ods. 3 písm. b) zákona č. 350/1996 Z. z. nebude pokračovať v rokovaní o návrhu zákona.
Danko, Andrej, podpredseda NR SR (2024-09-17):
Pán poslanec Baška. Nie je v sále, stráca možnosť vystúpenia. Á, nech sa páči, pán poslanec.
Laurenčík, Milan, podpredseda NR SR (2020-09-16):
Reakcia, pán poslanec, nie? Nech sa páči, máte slovo.
Hlina, Alojz, poslanec NR SR (2015-09-23):
Ďakujem veľmi pekne. Samozrejme, ju dávam, ale tak na mne to asi málo záleží. Ale oceňujem. Ja som nevedel, s čím prídete, a toto naozaj oceňujem. To je veľká vec, a teda relatívne veľká vec v tomto malom svete. Ale ja som vás chválil aj asi desať minút dozadu a dokonca aj pána Pellegriniho, že ste sa začali venovať tej veci, ktorej sa treba venovať. To som v dobrom hovoril aj predtým. Len ste tu neboli, čiže ste to nepočuli. Ak je toto zmyslom, že sa vraciame k rozprave k e-Governmentu, a toto tam ideme dať, tak som za. Toto naozaj v tejto chvíli oceňujem. Ďakujem.
Grendel, Gábor, podpredseda NR SR (2022-09-23):
Prerušujem rokovanie o tomto bode programu. Ďakujeme veľmi pekne. Poprosím vás, kolegovia, pokračujeme ďalším bodom, ktorým je návrh účtovnej závierky Sociálnej poisťovne za rok 2021 . Návrh je pod tlačou 1018. Správa výborov má tlač 1018a. Návrh uvedie generálny riaditeľ Sociálnej poisťovne pán Michal Ilko. Prosím ho, aby prišiel do sály a ujal sa slova.
Sulík, Richard, predseda NR SR (2011-09-13):
Ďakujem. S faktickými poznámkami sa prihlásili ôsmi poslanci. Poprosím druhú stranu. Desať. Viac ako desať? Tak desiati poslanci. Uzatváram možnosť sa prihlásiť s faktickou poznámkou. A slovo má pán poslanec Maďarič.
Bugár, Béla, podpredseda NR SR (2018-02-14):
Ďalej v rozprave vystúpi pán poslanec Marian Kotleba.
Pellegrini, Peter, predseda NR SR (2015-09-29):
Prezentujme sa a hlasujme. (Hlasovanie.) Prítomných 131 poslancov, za hlasovalo 130, nezdržal sa nik, nehlasoval 1. Konštatujem, že Národná rada vyslovila súhlas s Dohovorom Rady Európy o ochrane detí pred sexuálnym vykorisťovaním a sexuálnym zneužívaním. Nasleduje hlasovanie v treťom čítaní o návrhu uznesenia k návrhu na vyslovenie súhlasu Národnej rady Slovenskej republiky s Medziamerickým dohovorom o výkone trestných rozsudkov v cudzine z 9. Júna 1993 (tlač 1670, bod 96 schváleného programu). Pani poslankyňa Žitňanská, prosím, uveďte hlasovanie.
Hrnčiar, Andrej, podpredseda NR SR (2019-06-25):
Dávam slovo spravodajcovi, ktorého určil navrhnutý gestorský výbor pre kultúru a médiá, poslancovi Jurajovi Kolesárovi.
Přidal, Alojz, poslanec NR SR (2013-07-01):
Pani kolegyňa Mezenská, pozrite sa, vy tu seba prehlasujete, že ste z praxe a že teda nejako toto vám hovorí aplikačná prax, spotrebiteľská prax a ja som odtrhnutý od života. Musím vás ubezpečiť, že tomu tak jednoducho nie je. Aj minule ste tu presadzovali pri postihu čiernych odberateľov jednoducho taký princíp, že jedenkrát kradnúť možno. A to naozaj mi musíte dať za pravdu, keď si preštudujete ten návrh. My máme definovaného v zákone o energetike zraniteľného odberateľa. Je definovaný podľa môjho názoru dostatočne. Energetickú chudobu takisto máme definovanú. A do 31. 12. tohto roku jednoducho Úrad pre reguláciu sieťových odvetví aj s ministerstvami, ktoré som spomínal, majú navrhnúť vláde, ako v tejto oblasti postupovať. A ja sa v tomto prípade, keďže ide o odborný návrh zákona, tu nebudem politicky stavať k tomu tak, že či to dáva opozícia alebo koalícia. Som presvedčený, že to, čo som povedal, má svoje miesto a že je to pravdivé. Ďakujem.
Paška, Pavol, predseda NR SR (2012-07-31):
Pán spravodajca, takisto berte na vedomie. A budeme teraz, uveďte hlasovanie.
Šeliga, Juraj, podpredseda NR SR (2020-10-20):
Pán poslanec Kremský.
Mazurek, Milan, poslanec NR SR (2022-03-18):
Akože, prosím vás, ale po týchto obvineniach od tohto blázna?! Dvadsaťštyri ich mám ubytovaných a ja im nechcem pomáhať? Vy si sedíte na ušiach, na hlave, na mozgu? Máte nejaký problém? Máte nádor v hlave, ktorý vám tlačí na schopnosť premýšľať? Čo vy ste za magora?! Čo vy ste za blázna?! Čo vy ste za odpad v spoločnosti, že dokážete toto povedať?!
Krajniak, Milan, poslanec NR SR (2016-04-22):
Pán poslanec Hrnko, povedali ste, že ste za Európu národných štátov podobne, ako ju projektoval alebo naplánoval, presadzoval francúzsky prezident de Gaulle. Veľmi s vami súhlasím v tomto. Povedali ste tiež, že ste za zachovanie štátnej suverenity Slovenska. Len v takom prípade ako poslanec vládnej koalície máte veľký problém, pretože v programovom vyhlásení vlády na strane 5 sa nachádza takéto tvrdenie, citujem, vláda bude počas predsedníctva Slovenska v Rade Európskej únie presadzovať prehlbovanie Hospodárskej a menovej únie, kde hlavným cieľom bude viesť diskusiu o ekonomickej a fiškálnej integrácii členských štátov EÚ. Pán kolega, vy predsa ako historik musíte veľmi dobre vedieť, že ak sa nejaké národné štáty fiškálne a ekonomicky zintegrujú, jedná sa o európsky superštát, ktorý ste vo svojom vystúpení odmietli. Ďakujem pekne.
Kozelová, Monika, poslankyňa NR SR (2020-09-24):
Ja v podstate chcem len povedať, že skutočne pokiaľ chceme rozvíjať cestovný ruch a zvyšovať zamestnanosť, pamiatky sú veľmi dobrá cesta, lebo tí turisti sem naozaj nepôjdu pozerať biznis-centrá ani nákupné centrá, lebo takých majú doma dosť a že skutočne chodia po tých pamiatkach. Tie pamiatky sú ale v katastrofálnom stave, to my všetci veľmi dobre vieme. A myslím si, že to veľmi pomôže najmä v regiónoch, ale teda aj v hlavnom meste. Takže ja veľmi pekne ďakujem za to, že tá snaha tam naozaj je. Ďakujem.
Blanár, Juraj, podpredseda NR SR (2021-02-03):
Vážená pani poslankyňa, keď som vás tak počúval pozorne, tak som mal pocit, že ste opisovali realitu, ktorá na Slovensku vôbec neexistuje, tak som sa zamýšľal, že prečo ste to robili, a mne z toho jedine vychádza, že vy sa už pripravujete vlastne na tie predčasné voľby a že zotrvávate vo vláde len preto, aby ste získali čo najviac preferencií, lebo povedali ste, že naši ministri robia excelentnú prácu. To máte na mysli pána Sulíka, ktorého nazval premiér, že je idiotom? To ste mali na mysli, tú excelentnú prácu? Alebo pán Sulík, ktorý povedal o premiérovi, že nie je schopný znášať dôsledky svojich krokov, a preto ho nenechá len tak vládnuť samého, lebo on všetko zhadzuje na iných? A môžem pokračovať ďalej, napríklad pani poslankyňa z vašej koalície, pani Hatráková povedala, že vo vláde sú nezrelí ľudia. Mala na mysli pána ministra Gröhlinga? A o Kilečku, o ktorom hovoríte, že je také zázračné, sa vyjadril jeden z koaličných poslancov, pán Pollák, že vôbec nič neprinieslo. Toto je tá vaša realita, o ktorej ste hovorili? Nuž a ministerstvo zahraničných vecí, lebo by som mohol pokračovať ďalej, nuž áno, pán minister bol odchovaný viacerými vládami a musím povedať, že jeho výsledky nie sú také excelentné, ako vy hovoríte, pretože pri obhajovaní záujmov občanov žijúcich v zahraničí absolútne zlyhal. Ja len pripomeniem prípad Jozefa Chovanca. Keby sme my neboli, opozícia, prišli s návrhom uznesenia sem do parlamentu, tak by nič v podstate neurobil, nič. Urobil by len zopár nejakých protestných nôt, ale nič neurobil by. A to by som mohol pokračovať ďalej v iných veciach, ako je uznávanie nejakého Guaidóa kdesi vo Venezuele, v krajine, kde nemáme absolútne žiadny, žiadny záujem. Čiže toto je úplne iná realita, o ktorej ste hovorili vy.
Laššáková, Jana, podpredsedníčka NR SR (2014-03-27):
Nech sa páči, pán poslanec Huba.
Bernaťák, Tibor, poslanec NR SR (2019-12-05):
Ďakujem veľmi pekne. Ja tiež v mene poslaneckého klubu Slovenskej národnej strany chcem všetkým kolegyniam a kolegom popriať pekne vianočné sviatky a všetko dobré v novom roku. A zároveň dovoľte mi poďakovať, tak ako to pred chvíľočkou urobil aj Andrej, aj vám všetkým naozaj ďakujeme za spoluprácu. A dúfam, že v budúcnosti sa budeme vedieť už trošku v príjemnejších nejakých rozhovoroch a diskusiách. Takže ešte raz všetko dobré. Ďakujem. (Potlesk.)